Hoofweg gesluit oor massiewe ongelukParamedici het die vrou uit die bakkie bevry (Foto: Verskaf) Verskeie voertuie, waaronder ŉ bakkie, vier vragmotors en twee ligte voertuie, was Dinsdagaand in ŉ ongeluk op die R21-snelweg in Kempton Park, Gauteng, betrokke. Dit het tot gevolg gehad dat al die bane van dié snelweg lank vir verkeer gesluit was. ŉ Vrou is ernstig in die ongeluk beseer. Volgens Russel Meiring, woordvoerder van ER24, is paramedici omstreeks 18:30 na die toneel ontbied. Met hul aankoms daar het hulle ŉ vrou, iets in haar 40’s, in die bakkie aangetref. Sy was in die bakkie se passasiersitplek vasgekeer en kritiek beseer. “Paramedici het die vrou uit die bakkie bevry en haar op die toneel behandel. Sy is daarna per ambulans na ŉ staatshospitaal vir verdere mediese behandeling geneem,” bevestig Meiring. Geen ander beserings is aangemeld nie. ER24 het vroeër die dag op ŉ ander voorval gereageer waar ŉ man ernstig beseer is toe sy hand in ŉ masjien by ŉ maatskappy in Miracle Park in Rooihuiskraal vasgevang geraak het. “Toe paramedici omstreeks 15:37 op die toneel aankom, was die man se hand reeds van die masjien bevry, maar hy het ernstige beserings aan sy hand en gewrig opgedoen.” Paramedici het pynmedikasie vir die man gegee voordat hy na ŉ nabygeleë hospitaal gehaas is. Die omstandighede rakende die twee ongelukke word ondersoek.